Ha основу члана 5. став 3. Закона о спољним пословима („Службени гласник PC”, бр. 116/07, 126/07 – исправка и 41/09) и члана 42. став 1. Закона о Влади („Службени гласник РС”, бр. 55/05, 71/05 − исправка, 101/07, 65/08, 16/11, 68/12 − УС, 72/12, 7/14 − УС, 44/14 и 30/18 − др. закон),

Влада доноси

УРЕДБУ

О ДОПУНАМА УРЕДБЕ О НАЧИНУ ОБАВЉАЊА ПОСЛОВА БЕЗБЕДНОСТИ МИНИСТАРСТВА СПОЉНИХ ПОСЛОВА

Члан 1.

У Уредби о начину обављања послова безбедности Министарства спољних послова („Службени гласник PC”, број 99/24), у члану 9. после става 3. додају се ст. 4-7. који гласе:

„Службеник ОБ приликом обављања службених послова из ст.   
1-3. овог члана свој идентитет и својство доказује службеном легитимацијом и службеном значком, које су причвршћене у троделну кожну футролу на склапање, у црној боји, на чијим корицама је утиснут Мали грб Републике Србије.

Службена легитимација службеника ОБ, димензија 50 х 70 mm, састоји се од заглавља изгледа усклађеног према графичким стандардима Министарства, наслова „ОДЕЉЕЊЕ БЕЗБЕДНОСТИ, СЛУЖБЕНА ИСПРАВА/DEPARTMENT OF SECURITY, OFFICIAL IDENTIFICATION DOCUMENT”, позиција за фотографију и личних података: име и презиме, службени број и потпис, холограма и позадине са графички обрађеном представом зграде седишта Министарства.

Службена значка службеника ОБ, димензија 47 х 60 mm, израђује се у облику штита, чији је руб представљен као оков са нитнама, из два нивоа, техником центрифугалног ливења легуре тонсул, заштићена је хромом и позлаћена. Између две Народне заставе Републике Србије на службеној значки службеника ОБ, изгравиран је, у црној боји, натпис „ОДЕЉЕЊЕ БЕЗБЕДНОСТИ”, а простор у средини, оивичен рубом, испуњава изрезбарена шара од попречних пруга троугластог профила, благо извијених да прате облик горње ивице штита. Изрезбарена површина носи централни део композиције штита, који се састоји од прстена са кружним натписом „МИНИСТАРСТВО СПОЉНИХ ПОСЛОВА, РЕПУБЛИКА СРБИЈА”, ловорике којом је прстен опасан са обе стране, у зеленој боји, Малог грба Републике Србије на мрко модро-плавој позадини, мача који залази испод прстена балчаком и лентом изнад балчака мача уз спољну ивицу прстена са изгравираним службеним бројем службеника ОБ, у црној боји.

Начин издавања легитимација, вођење евиденције о издатим легитимацијама, поступак замене оштећених и изгубљених легитимација и њиховог враћања у случају престанка рада на пословима безбедности уређује министар.”

Члан 2.

Графички приказ троделне кожне футроле на склапање са обрасцем службене легитимације и службене значке службеника ОБ одштампан је као Прилог ове уредбе и чини њен саставни део.

Члан 3.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-13726/2025

У Београду, 11. децембра 2025. године

В Л А Д А

|  |  |
| --- | --- |
|  | ПРЕДСЕДНИК  проф. др Ђуро Мацут, с.р. |